Podlitiek: De Ruyter op 'n wit perd en is Mmusi 'n party werd? | Maroela Media
Terwyl vele Suid-Afrikaners oor die hele land by lughawens gestrand sit weens die twee groot SAL-stakings, is Podlitiek daar vir sy luisteraars om die wag by die lughawe vinnig te verwyl.
Hermann Pretorius lei die eerste besprekingspunt vir die episode in, naamlik die onlangse aanstelling van De Ruyter as die nuwe hoof van die sukkelende Eskom. Daar is groot optimisme oor De Ruyter se aanstelling, maar daar is steeds baie water wat onderdeur Eskom se brug moet vloei voordat ons met sekerheid kan sê dat die elektrisiteitsverskaffer op die herstelpad is. Eskom se grootste uitdaging bly steeds die fundamentele probleme wat hom in die gesig staar. Die invloed van 'n staatsgesentreerde ideologie word deur die span bespreek en word geïdentifiseer as die onderliggende uitdaging wat Eskom het.
Die gesprek draai dan na die berugte politieke party wat Maimane moontlik wil stig. Daar is 'n aantal huidige DA-lede wat in Maimane se kamp was wat na bewering saam met Maimane hierdie nuwe party sal stig. Ernst van Zyl wys daarop dat hierdie party sal sukkel gegewe die feit dat Suid-Afrika reeds 'n oorvloed van politieke partye het, maar ook dat ons (ten spyte daarvan) nie 'n besonderse verskeidenheid tussen die ideologie van die partye kan sien nie. Verder is Maimane se moontlike nuwe party se groot uitdaging die feit dat Maimane nie met enige noemenswaardige regeringsprestasie kom nie. Dít sal nie vertroue in die Suid-Afrikaanse kieser inboesem nie.
Die laaste onderwerp van die episode is die groot stakings wat die SAL die afgelope week getref het. Ten spyte van die feit dat hierdie stakings Suid-Afrika 'n enorme verlies laat ly, mag dit dalk net die laaste strooi wees wat die kameel se rug breek. Daniël Eloff dui wys daarop dat selfs al beteken hierdie staking die einde van die SAL, beteken dit ongelukkig nie noodwendig die einde van 'n staatsbeheerde lugredery is nie.
Die Podlitiek-span bestaan uit: Hermann Pretorius (IRV), Ernst van Zyl (AfriForum), Paul Maritz (Solidariteit) en Daniël Eloff (Hurter Spies Ing.).
Andre de Ruyter gee weer hoop. Kan sommer sien daar gaan iets aan tussen daai twee ore. Voorspoed Andre.
As hy n boetie het, moet hy asb aangestel word ons waterbronne meer effektief te laat werk, Iemand wat die terme Instandhouding verstaan en uitvoer, Beurtkrag en Beurtwater werk nie meer so lekker saam nie, Volgende moet ons seker beurte maak om suurstof te gebruik,
Ek is van mening dat die gemiddelde ANC lid gelukkig is met die resultate van hulle party, en ek is bevrees ek Herman ly aan totale ontkenning of wensdenkery as hy glo dat die lede vir 'n meer kapitalistiese stelsel staan. Dit is eenvoudig nie waar nie. Vir die ANC gaan alles oor beheer en hulle het reeds bykans totale beheer oor die samelewing. Wie beheer wat jy kan sê (k-woord)? Die regering. Wie beheer wat jy kan vertoon (ou vlag)? Die regering. Wie bepaal wat jy jou kind kan leer aangaande seks? Die regering. Die gedagte dat Cyril iets… Lees meer »